Nuwe UV-rektor se 1ste dag bittersoet | Netwerk24
Deur Kaydene Davids 03 April 2017 20:28
Prof. Francis Petersen, rektor van die Universiteit van die Vrystaat (UV), in sy kantoor gister (Maandag) op sy eerste dag in die pos. Foto: Mlungisi Louw
Dít was 'n bittersoet eerste dag vir prof. Francis Petersen (51) toe hy amptelik Maandag sy pligte as nuwe rektor van die Universiteit van die Vrystaat (UV) begin het.
Hy was opgewonde om Maandagoggend sy eerste tree op die Kovsiekampus te gee, maar moes ook later die dag sy medelye betoon teenoor Michael en Joanne Kroon, ouers van Sean Kroon, 'n eerstejaar-BSc-student, wat Saterdag in 'n huisrooftog in Universitas, Bloemfontein, doodgeskiet is.
Hy sê die ouers is deel van die groter studentefamilie en daarom was dit nodig om hulle te ontmoet en in hul hartseer en leed te deel.
"Dit was 'n bitter geleentheid, maar dit is ook 'n geleentheid om te kyk wat ons meer, beter en anders kan doen om die veiligheid van studente wat op en af van die kampus te verseker."
Hy sê hulle het reeds begin en gaan ook oor die volgende paar weke kyk wat hulle kan doen en watter programme en aksies hulle in plek kan stel om die veiligheid van studente te verseker.
Prof. Francis Petersen, rektor van die Universiteit van die Vrystaat (UV), voor die hoofgebou op die Kovsie-kampus. Foto: Mlungis Louw
En hoewel hy tussen al die vergaderings deur op sy eerste dag probeer om sy voete te vind, het hy reeds groot planne vir die universiteit, studente en ander belanghebbendes.
Vir hom is dit belangrik om nie net die universiteit as 'n akademiese instansie te beskou nie, maar as 'n instansie waarby almal betrokke is, hetsy akademici of ondersteuningspersoneel, asook studente, waar almal welkom voel.
"Almal moet voel dit is 'n kampus wat aan my behoort. Ek wil graag die gevoel van eienaarskap ontwikkel."
Hy sê dit sal gebeur deur die waarde van diversiteit te benut en dit fisiek te ontsluit sodat hulle die aspekte van respek, inklusiwiteit en wat die universiteit veronderstel is om te doen tot die beste van hul vermoë kan uitbrei.
Petersen sê studente is 'n belangrike deel van universiteit wees en dit is belangrik dat hulle 'n baie sterk studentgesentreerde universiteit is.
"Om dit te vermag moet 'n mens verstaan wat die belange van die studente is, wat dit is wat hulle graag wil sien. Die enigste manier om dit te vermag is om met die studente te gesels en uit te vind wat is die dinge wat vir hulle belangrik is en wat hulle pla.
"Ons wil en ons gaan graag met julle gesels. Ons wil weet wat is dinge wat julle pla, dinge waarvan julle hou en wil ons gesprekskanale oophou.
"Dit is ook belangrik om oor te dra – nie op 'n uitdagende manier en glad nie as dreigement nie – dat daar sekere grense is wat studente nie moet oorskry nie. Ons wil graag hê hulle moet verstaan wat dié grense is en dit respekteer."